b'\n_START_ARTICLE_\nSlom\xc5\xa1kova romarska pot\n_START_PARAGRAPH_\nSlom\xc5\xa1kova pot je pohodni\xc5\xa1ka pe\xc5\xa1pot v \xc5\xa1tirih odsekih. Prva etapa poteka od Bizeljskega do Olimja, druga od Olimja do Kalobja, tretja od Kalobja do Rifnika in Sloma ter \xc4\x8detrta od Sloma (Ponikva) do Nove Cerkve. Dolga je 70 km, povpre\xc4\x8den pohodnik pa jo prehodi v 28 urah. Roma se samo v 4. etapi, ki povezuje kraje, povezane z \xc5\xbeivljenjem in delovanjem Antona Martina Slom\xc5\xa1ka od rojstne hi\xc5\xa1e na Slomu pri Ponikvi do Nove Cerkve. Ta 30-kilometrski odsek se prehodi v 8\xe2\x80\x939 urah. _NEWLINE_Tista de\xc5\xbeela, v kateri je bil kdo rojen, se imenuje rojstna de\xc5\xbeela ali domovina. Vsakdo dobiva od svoje domovine mnogotere in velike dobrote. Zato je svoji doma\xc4\x8di de\xc5\xbeeli dol\xc5\xbean hvalo, ljubezen in pomo\xc4\x8d. (Anton Martin Slom\xc5\xa1ek)\n_START_SECTION_\nOpis 4. etape (Romarska pot)\n_START_PARAGRAPH_\nSlom\xc5\xa1kova romarska  pot poteka na \xc4\x8detrti etapi in se pri\xc4\x8denja pri rojstni hi\xc5\xa1i Antona Martina Slom\xc5\xa1ka v Uni\xc5\xa1ah pri Slomu. Pot vodi mimo petih kri\xc5\xbeev, ki predstavljajo \xc5\xbealostni del ro\xc5\xbenega venca, nato pa najprej do idili\xc4\x8dne cerkve sv. O\xc5\xbebolta ter do \xc5\xbeupnijske cerkve sv. Martina na Ponikvi. Na Ponikvi se pot nadaljuje proti severu. Po pribli\xc5\xbeno dveh urah poti, ki poteka skozi naselje Zgornji Zagaj, ki je dobilo ime po doma\xc4\x8dinu Mihaelu Zagaj\xc5\xa1ku (izdal je prvo slovnico napisano v slovenskem jeziku), se povzpne do cerkve sv. Ur\xc5\xa1ule. Od cerkve sv. Ur\xc5\xa1ule se pot nadaljuje preko Vodul in Gru\xc5\xa1c mimo zaselka \xc5\xa0pitali\xc4\x8d do \xc5\xbdi\xc4\x8dkega samostana. Od \xc5\xbdi\xc4\x8dke kartuzije pot vodi naprej na Slemene, skozi dolino Brdce in mimo kraja, kjer je bila rojena Slom\xc5\xa1kova mati, ter do gotske cerkve v \xc4\x8cre\xc5\xa1njicah. Skozi vas Bezen\xc5\xa1kovo Bukovje se nadaljuje do Frankolovega, od koder se po kolovoznih in gozdnih cestah spusti v Novo Cerkev.'